Anɛ Sane Kpakpa a Je Mawu Ngɔ Niinɛ Lo? | Sane Kpakpa\n1. Mɛnɔ ji Baiblo ɔ Ngmalɔ?\nA ngma sane kpakpa nɛ ji kaa adesahi maa hi zugba a nɔ kɛ ya neneene ɔ ngɛ Baiblo ɔ mi. (La 37:29) Womi nyafinyafihi 66 nɛ ngɛ Baiblo ɔ mi. Nyumuhi anɔkualetsɛmɛ maa pee 40 ji nihi nɛ Mawu ha nɛ a ngma jamɛ a womi ɔmɛ. Mose lɛ ngma womi enuɔ nɛ sɛ hlami ɔ maa pee kaa jeha 3,500 ji nɛ ɔ. Bɔfo Yohane lɛ ngma nyagbe womi ɔ maa pee kaa jeha 1,900 ji nɛ ɔ. Mɛnɔ yi mi munyu nɛ Baiblo ngmali ɔmɛ ngma a? Mawu kɛ Baiblo ngmali ɔmɛ tu munyu kɛ gu mumi klɔuklɔu ɔ nɔ. (2 Samuel 23:2) A ngma Mawu yi mi munyu se pi mɛ nitsɛmɛ a yi mi munyu. Enɛ ɔ he ɔ, Yehowa ji Baiblo ɔ Ngmalɔ.—Kane 2 Timoteo 3:16; 2 Petro 1:20, 21.\n2. Mɛni blɔ nɔ o maa gu kɛ ná nɔ mi mami kaa munyuhi nɛ ngɛ Baiblo ɔ mi ɔ ji anɔkuale?\nWa le kaa Baiblo ɔ je Mawu ngɔ ejakaa e deɔ wɔ níhi nɛ maa ba hwɔɔ se ɔ fitsofitso. Adesa ko be nyɛe maa pee jã. (Yoshua 23:14) Mawu Ope ɔ pɛ lɛ ma nyɛ maa na níhi nɛ maa ba ngɛ adesahi a si himi mi hwɔɔ se.—Kane Yesaya 42:9; 46:10.\nE sa kaa womi nɛ je Mawu ngɔ ɔ nɛ hi slɔɔto, nɛ jã ji bɔ nɛ e ngɛ. A gba Baiblo ayɔ akpehi abɔ ngɛ gbi lafahi abɔ mi. E ngɛ mi kaa Baiblo ɔ se kɛ mohu lɛɛ, se e kɛ adebɔ he ní kasemi kpa gbi. Jehanɛ se hu, nihi 40 ɔmɛ ngma munyuhi nɛ́ kɛ a he kpa gbi. * Enɛ ɔ se ɔ, nɔ́ nɛ Baiblo ɔ deɔ ngɛ suɔmi he ɔ je anɔkuale Mawu nɛ ngɛ suɔmi ɔ ngɔ, nɛ loloolo ɔ, Baiblo ɔ ngɛ he wami nɛ́ e kɛ tsakeɔ nihi a si himi konɛ a si himi nɛ pee kpakpa. Anɔkuale munyu nɛ ɔmɛ ha nihi ayɔhi abɔ na kaa Baiblo ɔ ji Mawu Munyu.—Kane 1 Tesalonika Bi 2:13.\n3. Mɛni he munyu Baiblo ɔ tuɔ?\nBaiblo ɔ mi munyuyi titli ɔmɛ a kpɛti kake tsɔɔ kaa Mawu ngɛ yi mi tomi kpakpa kɛ ha adesahi. Ngmami ɔ tsɔɔ bɔ nɛ sisije ɔ, he blɔ nɛ adesa ná kaa e maa hi si ngɛ paradeiso zugba a nɔ ɔ je e dɛ, kɛ bɔ nɛ hwɔɔ se ɔ, paradeiso ɔ maa ba ekohu ɔ mi.—Kane Kpojemi 21:4, 5.\nMlaahi kɛ sisi tomi mlaahi, kɛ ga womihi hu ngɛ Mawu Munyu ɔ mi. Jehanɛ hu, bɔ nɛ Mawu kɛ adesahi ye ha a he nɔ hyɛmi níhi ngɛ Baiblo ɔ mi, nɛ nɔ hyɛmi ní nɛ ɔmɛ tsɔɔ nɔ tutuutu nɛ Mawu ji. Enɛ ɔ he ɔ, Baiblo ɔ ma nyɛ maa ye bua mo konɛ o le Mawu. E tsɔɔ blɔ nɔ nɛ o maa gu kɛ pee Mawu huɛ.—Kane La 19:7, 11; Yakobo 2:23; 4:8.\n4. Mɛni blɔ nɔ o maa gu kɛ nu Baiblo ɔ mi munyu ɔmɛ a sisi?\nBlɔ nɔ nɛ Yesu gu nɛ e kɛ ngmamihi tsu ní ɔ, jamɛ a blɔ nɔ nɔuu nɛ womiyo nɛ ɔ maa ye bua mo konɛ o nu Baiblo ɔ mi munyu ɔmɛ a sisi. Yesu tsɛɔ Baiblo ɔ mi ngmamihi a se nɛ e tsɔɔ ‘Ngmami ɔ mi munyu ɔmɛ a sisi.’—Kane Luka 24:27, 45.\nNɔ́ ko be nɛ haa nɔ bua jɔmi kaa sane kpakpa a nɛ je Mawu ngɔ ɔ. Se, ni komɛ a bua jɔɛ he, nɛ ni kpahi hu lɛɛ sane kpakpa a woɔ a mi mi la po. Se o kɔni mi ko jɔ. O hɛ kɛ nɔ fɔmi kaa o ma ná neneene wami ɔ daa si ngɛ Mawu nɛ o maa le ɔ nɔ.—Kane Yohane 17:3.\n^ kk. 3 Hyɛ womiyo nɛ ji A Book for All People ɔ mi.\nAnɛ Munyuhi Nɛ Ngɛ Baiblo ɔ Mi ɔ Ji Anɔkuale Lo?\nKe Baiblo ɔ je Mawu ngɔ ɔ, lɛɛ e sa nɛ Baiblo ɔ nɛ hi slɔɔto kulaa ngɛ womi kpahi a he.\nBaiblo ɔ Ji Womi Nɛ Je Mawu Ngɔ\nKɛ Baiblo ɔ ma plɛ kɛ ye bua mo kɛ da o nyagbahi a nya ha kɛɛ? Mɛni he je nɛ o ma nyɛ ma he Baiblo ɔ mi gbamihi maa ye ɔ?\nAnɛ o susu kaa Mawu susuɔ o he lo? Moo kase Mawu he ní konɛ o le bɔ nɛ e ngɛ ha nɛ o le blɔ nɔ nɛ o maa gu nɛ o kɛ lɛ maa pee huɛ.